**Gjermund Erik Cappelen**, opprinnelig navn **Gjermund Maack Thorud**, (født 10. oktober 1966 i Asker) er en norsk narkotikasmugler. I 2022 ble det kjent at han i forbindelse med en prøveløslatelse var blitt innvilget ny identitet og hemmelig adresse.

Han er sønn av overingeniør i Statens vegvesen Ingolf Henry Thorud (død 2007) og har røttene sine fra Nannestad og Hurdal. I 2009 tok han samboerens navn, Cappelen. Hun tok selv navnet i voksen alder og hevder å være etterkommer av slekten Cappelen. Samboeren ble også arrestert i 2013 i forbindelse med saken.[]

Cappelen har forklart at hans befatning med narkotika startet i ungdomstiden, og han ble dømt flere ganger for narkotikaforbrytelser i 1980- og 1990-årene.[]

Cappelen–Jensen-saken
---------------------

I 2013 ble Cappelen pågrepet i forbindelse med etterforskningen av et større smuglernettverk han ledet, kjent som Cappelen–Jensen-saken. Han forklarte senere at han siden 1990-årene har stått bak innføringen av rundt 25 tonn hasj til Norge. I 2015 ble flere personer i Cappelens hasjliga dømt til lengre fengselsstraffer i forbindelse med denne saken. Rettssaken mot Cappelen og politimannen Eirik Jensen startet i 2016. Cappelen erkjente straffskyld for tiltalen som gjaldt innføring av 16 tonn hasj. Han ble dømt til 15 års ubetinget fengsel den 18. september 2017, mens Jensen ble dømt til 21 års fengsel. Cappelen valgte å anke over straffutmålingen. Ankesaken i Borgarting lagmannsrett startet 28. august 2018. Saken i lagmannsretten i 2018–2019 endte med at kjennelsen ble tilsidesatt av fagdommerne på grunn av forhold som gjaldt vurderingen av medtiltalte Eirik Jensen. Saken ble behandlet for andre gang i lagmannsretten i 2020, der Cappelen ble dømt til 13 års fengsel. Retten la til grunn at Cappelen hadde samarbeidet med påtalemyndigheten i saken gjennom forklaringen om sin og andres rolle og bidratt til å oppklare alvorlig korrupsjon hos en høyt betrodd politimann, og dommen mot både Cappelen og Jensen tok utgangspunkt i Cappelens forklaring som ble vurdert som detaljert og troverdig, mens retten helt avviste forklaringen fra Eirik Jensen. Retten la også vekt på at Cappelen hadde sittet svært lenge i varetekt mens han ventet på endelig dom, og retten mente derfor Cappelen skulle ha en betydelig rabatt i utmålingen av straffen. Cappelen ble løslatt i 2022 etter å ha sonet ⅔ av straffen på 13 års fengsel for narkotikasmugling og grov korrupsjon. Han har siden skiftet navn og flyttet til hemmelig adresse.

Referanser
----------

1. ↑   Oslo tingrett, «Dom», verkets språk bokmål, utgitt 18. september 2017, besøkt 9. august 2022[Hentet fra Wikidata]
2. 1 2 3 4  "Gjermund Cappelen er løslatt fra fengsel"; besøksdato: 9. august 2022; utgiver: Nettavisen; forfatternavn: Farid Ighoubah; verkets språk: bokmål; utgivelsesdato: 9. august 2022.
3. ↑  Farid Ighoubah (11. september 2022). «Slik blir Gjermund Cappelen kvitt gjelden på 820 millioner kroner». *Nettavisen*. Archived from the original on 11. september 2022. Besøkt 11. september 2022. CS1-vedlikehold: Uheldig URL (link)
4. ↑  Torgrim Eggen: Forbindelsen. Kagge forlag, 2017
5. ↑  Ystad, Trym Mogen, Sindre Granly Meldalen, Ådne Husby Sandnes, Lars Eivind Bones, Sveinung Uddu (9. januar 2017). «Her møtes Eirik Jensen og Gjermund Cappelen for første gang på tre år. Nektet å hilse». *dagbladet.no* **(norsk)**. Besøkt 11. september 2022.
6. ↑  «Gjermund Cappelen har tilstått smugling av 25 tonn hasj». *www.vg.no*. Besøkt 11. september 2022.
7. ↑  Ruud, Hans-Martin Thømt (19. november 2015). «Cappelens hasjliga dømt til 13 år, 16 år, 15 år, 5 og et halvt år, 9 år og 5 år i fengsel». *dagbladet.no* **(norsk)**. Besøkt 11. september 2022.
8. ↑  «Politiet mener han har omsatt hasj for minst én milliard kroner - men har kun funnet verdier for ti millioner». *www.aftenposten.no*. 9. januar 2017. Besøkt 11. september 2022.
9. ↑  NRK (18. september 2017). «Eirik Jensen dømt til 21 år». *NRK* **(norsk)**. Besøkt 18. september 2017.
10. ↑  «Eirik Jensen får norgeshistoriens siste jury». *Dagbladet.no* **(norsk)**. 21. august 2018. Besøkt 29. august 2018.
11. ↑  «Praktisk info om Jensen/Cappelen-saken». *Norges Domstoler*. Arkivert fra originalen 29. august 2018. Besøkt 29. august 2018.
12. ↑  Aurdal, Martine (19. juni 2020). «Tidenes største politiskandale». *dagbladet.no* **(norsk)**. Besøkt 11. september 2022.
13. ↑  «Gjermund Cappelen er løslatt fra fengsel». *www.aftenposten.no*. 9. august 2022. Besøkt 11. september 2022.

Eksterne lenker
---------------

* (no) «Cappelen (53) ferdig å sone med Norges farligste menn – om to år kan han være en fri mann», fra TV2

|  |  |
| --- | --- |
| Oppslagsverk/autoritetsdata | VIAF
 |